Deon Meyer – dalenatjie se sketsblad
17/03/2015 dalenatjie	Deon Meyer, ikarus, meesterlik	1 Kommentaar
'N Boek is nie gemaak vir een keer se lees nie
Na ek en my Sussie Kobra van Deon Meyer verslind het, het ons in 'n gesprek betrokke geraak oor die hoe en wat van die karakters in Deon se boeke. Bennie Griesel is van hoek tot kant bespreek, so ook Zatopek van Heerden, Mat Joubert, Lemmer en 'n paar van die vroulike hoofkarakters. Sommer met die intrapslag het ons besef hoe verskillend ons die karakters ondervind en interpreteer. Haar Bennie was Paul Eilers maar myne was in my geestesoog so 'n aks aantrekliker (jammer Paul!) Sy was natuurlik in die kol oor Paul – 'n tweet van Deon het meer lig op die saak gewerp. Die feit dat sy so in die kol was het my ego 'n ligte bloukolletjie gegee (nie dat ek dit hardop sal sê nie). Logiese volgende stap: Lees al die boeke weer. Nie verslind nie, léés, met aandag.
Feniks is eerste aan die beurt. Dis waar ons vir Mat en Bennie vir die eerste keer ontmoet. Ek maak notas soos ek lees want ek wil weet: hoe lyk Mat Joubert? en Wie sal hom in 'n fliek kan speel? Dit voel kompleet asof ek die boek vir die eerste keer lees (al is dit waarskynlik al die derde keer). Ek lees goed raak, feite, gebeure en nuanses, wat ek defnitief vantevore misgelees het in my malle, agiegedrewe jaagtog na die ontknoping van die storie. Ek lees ook dat Bennie 'n slawiese voorkoms het – natuurlik moet hy dan na Paul Eilers lyk, hoe kon ek dit gemis het! Mat is 34 ten tyde van die storie, reusagtig gebou soos 'n voorry, met 'n gesig soos 'n valk. Hy is 'n boekwurm en hy swem. Mat word ook uitgespreek soos die afrikaans vir carpet en nie soos in die verkorting van Matthew nie – nog iets waaroor sy reg was en ek verkeerd. Ek sal regtig met meer aandag moet begin lees in die toekoms, ek kry skoon skaam. Nie net oor sy my wen nie maar ook omdat ek die skrywer se harde werk nie ten volle benut nie. Skaam, baie skaam.
Soos ek hierdie jaar tyd het, het ek myself belowe, gaan ek my boekrak van 'n kant af vat en oorlees. Duidelik het ek baie gemis oor die jare en kan dit my net goed doen wanneer ek en my Sussie weer begin boekepraat. Met die weerlees van Feniks het ek ook besef dat ek baie van die boeke wat ek as tiener gelees het, weer sal moet lees want ek dink nie my ontwikkelende brein van daardie jare het alles besef wat dit gelees het nie. Of alles reg verwerk en geïnterpreteer nie.
Dalenatjie se boekereis gaan binnekort die stasie verlaat.
27/12/2013 dalenatjie	Bennie Griessel, boekrak, Deon Meyer, Feniks, Mat Joubert, Zatopek van Heerden	Lewer kommentaar